Foto’s: Kanada in rou ná talle in gru-ongeluk sterfDie ongelukstoneel buite Tisdale in Saskatchewan, Kanada (7 April 2018). Foto: Jonathan Hayward/The Canadian Press via AP Justin Trudeau, Kanada se eerste minister, het Sondagaand ŉ nagwaak bygewoon ter ere van die 15 oorledenes wat Vrydag gesterf het in ŉ gru-ongeluk tussen ŉ bus vol yshokkiespelers en ŉ vragmotor. Die nagwaak is in Humboldt in Saskatchewan gehou. Trudeau het nie ŉ toespraak by die nagwaak gemaak nie, maar het deelgeneem aan die seremonie wat liedere, gebed en Bybelvoorlesings ingesluit het. Dit kom nadat ŉ vragmotor en ŉ bus Vrydag omstreeks 17:00 op ŉ snelweg noord van Tisdale gebots het. Die Humboldt Broncos jeug-yshokkiespan was op die bus op pad na Nipawin vir ŉ wedstryd toe die ongeluk gebeur het. Lugfoto’s van die ongelukstoneel het getoon dat die botsing by ŉ aansluiting van twee paaie plaasgevind het. Die gefrommelde wrak van die bus, waarvan die dak afgeruk is, is op die foto’s sigbaar. Hokkiesakke, slaapsakke en ander bagasie het oor die toneel verspreid gelê. Altesaam 15 mense het in die botsing gesterf en nog 14 is beseer. Tien spelers van die span, almal tussen 16 en 21 jaar oud, is in die ongeluk dood. Nick Shumlanski, ŉ speler van die Humboldt Broncos wat die gru-ongeluk oorleef het, het die nagwaak bygewoon nadat hy vroeër die dag uit die hospitaal ontslaan is (8 April 2018). Foto: Jonathan Hayward/Pool via Reuters Curtis Zablocki, die plaaslike assistent-polisiekommissaris, het gesê die bestuurder van die vragmotor, wat nie in die botsing beseer is nie, is aanvanklik deur die polisie aangehou, maar is later vrygelaat. Zablocki het gesê mediese behandeling en berading is aan die vragmotorbestuurder verskaf. Die BBC berig talle hokkiespanne van reg oor Kanada het die afgelope naweek hulde aan die oorledenes gebring. Baie mense het ook aangebied om geld te skenk vir die oorledenes se families en dié wat die ongeluk oorleef het. Volgens BBC is daar reeds miljoene dollar deur skarefinansieringswebtuistes ingesamel. Verskeie wêreldleiers het ook hul medelye met Kanada betuig, insluitend pres. Donald Trump. Kevin Garinger, president van die Humboldt Broncos, het gesê die klub is “hartseer en heeltemal platgeslaan” deur die tragedie. The Globe and Mail berig Garinger het tydens ŉ mediakonferensie gesê die impak van die tragedie is “onbegryplik”. “Ons is geskok en in rou. Alles rondom hierdie tragedie is ongekend,” het Garinger gesê. Bill Chow, president van die hokkieliga, was ook baie emosioneel op die mediakonferensie. “Die ergste nagmerrie het gebeur.” Die oorsaak van die ongeluk is nog nie bekend nie.